गल्फर शुक्रले पाए घर
प्रतिभाशाली एमेच्योर गल्फ खेलाडी भए पनि आर्थिक अभावले घर बनाउन नसकेको अवस्थामा शुक्रबहादुर राईलाई भाग्यले साथ दिएको छ ।
सुनसरी — प्रतिभाशाली एमेच्योर गल्फ खेलाडी भए पनि आर्थिक अभावले घर बनाउन नसकेको अवस्थामा शुक्रबहादुर राईलाई भाग्यले साथ दिएको छ ।दुई दिनअघि उनी सूर्य नेपाल इस्टर्न ओपनमा ओभरअल च्याम्पियन हुँदै इतिहास बनाएका एमेच्योर गल्फर हुन् ।आर्थिक अभावबीच घरविहीन भए पनि शुक्रले गल्फमा आफ्नो प्रतिभालाई उजागर गरिराखेका थिए । गल्फ पदाधिकारीले धरान–१९ जिमी मार्गमा रहेको ७ धुर जमिनमा ३ कोठे पक्की घर निर्माण गरेर शनिबार हस्तान्तरण गरेपछि शुक्र ढुक्क भएका छन् ।उनले भने, ‘गल्फमा एमेच्योरतर्फ नम्बर एक भएर पनि घरविहीन थिएँ । घर नहुनुको पीडा थियो । तर मलाई गल्फरलगायत धेरैले माया गरेर बस्नका लागि घर बनाइदिएकोमा सबैप्रति कृतज्ञता प्रकट गर्छु ।’ सन् २०१० देखि गल्फ क्याडी गर्दागर्दै उनले २०१३ देखि एमेच्योर प्रतियोगिता खेल्न थाले । त्यसपछि उनी शीर्ष एमेच्योर खेलाडीमा स्थापित हुँदै आएको छन् । शुक्रबारमात्र सम्पन्न सूर्य नेपालको इस्टर्न ओपनमा नेपालकै नम्बर एक व्यावसायिक खेलाडी शिवराम श्रेष्ठलाई ५ स्ट्रोकले पछि पार्दै ओभरअल च्याम्पियन बनेका थिए । धरान–१९ जिमी मार्गमा बस्दै आएका उनका लागि घर निर्माण गरिदिन धरान गल्फ क्लबका पदाधिकारी र नेपाल गल्फ संघका केन्द्रीय उपाध्यक्ष तिलक राईको विशेष पहल गरेका थिए ।घर निर्माण गर्न नेपाल प्रोफेसनल गल्फर्स एसोसिएसन, सिंगापुर र युकेमा रहेका गल्फरले आर्थिक सहयोग गरेको पहलकर्ता गल्फ तिलक राईले बताए । उनका अनुसार घर निर्माणका लागि कुल ८ लाख ८२ हजार सहयोग जुटेको थियो ।शुक्रको घर बनाउन प्रेसिडेन्ट अफ गोर्खाज गल्फ सोसाइटी युकेबाट १ लाख ६० हजार २ सय ३० रुपैयाँ, गोर्खा कन्टिजेन्ट सिंगापुर पुलिस फोर्सबाट १ लाख ५४ हजार रुपैयाँ, नेपाल गल्फ संघबाट ४ लाख, धरानका गल्फर तथा सुनसरी टेक्निकल कलेजका अध्यक्ष लेखिराज सुब्बाबाट ५० हजार, स्थानीय खेमकुमार राईबाट ५० हजार, बबी राईबाट ३० हजार, क्लबका अध्यक्ष टीका लिम्बुबाट २५ हजार सहयोग उपलब्ध भएको थियो ।घर हस्तान्तरण कार्यक्रममा बीपी प्रतिष्ठानका उपकुलपति राजकुमार रौनियारले पनि २० हजार रुपैयाँ व्यक्तिगत सहयोग गर्दै साँचो हस्तान्तरण गरे । उपाध्यक्ष राईले नेपाल गल्फ संघले ओभरअल विजेता हुने एमेच्योर खेलाडीलाई नगद पुरस्कार दिने घोषणा गरेका थिए ।